Uro (gruppe)

Uro var en vikingrapgruppe fra Grønland og Uranienborg i Oslo som bestod av Lars «Lasarus» Mørch Finborud, Sigurd «Ragnarock/Lex Lutor/Samfunnsfagslærer» Holvik og Haakon «Daffy» Fjørtoft.

Uro var en av de første morsmålsrapperne i Norge sammen med Gatas Parlament, Pen Jakke og Ellers Det. Gruppen var hovedsakelig inspirert av rappere som De La Soul, Kool Keith, Public Enemy, Petter og Tribe Called Quest.

I 1997 kom bandets første utgivelse, demoen UROkkelig, med gjesteartistene Jester, Definite og Apollo. Demoen inneholdt de første spede forsøkene på å lage en ny sjanger innenfor hip-hop hvor tekstene er inspirert av vikingtiden – det vil si handlet om skalder, blodshevn, Odin og Valhall – like mye som graffiti og politikk.

I 1999 deltok de med kuttet «Sjekk» på Norges første rap-samleplate Rhymers Bench (RAR).

Etter EPen Snakker så du skjønner i 2000 utga de albumet Sirkus URO i 2001 på RAR (Rhytm N Rhymes)/ TUBA Records. De fikk god drahjelp fra navn i det norske hiphopmiljøet som Jester, Kakemonsteret, Definite, Pen Jakke, Gatas Parlament, Råkkstøtt, Jørg-1, samt Jan Erik Vold og NRKs Ingolf Håkon Teigene. Albumet ble spilt inn i Isitart? studioer av Sjur Miljeteig og Peder Kjellsby i Sverige i 2000. Singlene «Uro-elementer» og «Labbene i taket» ble listet på NRK P3 og andre radiostasjoner. For albumet ble de nominert til Alarmprisen 2002 i klassen årets hiphop/rapalbum.

I etterkant av albumet spilte de på VG-lista konserten på Rådhusplassen i 2001 sammen med Klovner i kamp og turnerte i store deler av Norge.

Etter debutalbumet ga de ut tre EP-er på sitt eget plateselskap Schwindel Records:

 Frank Schwindel Presenterer URO (2003)
 Frank Schwindel svindler URO på en høyst schwindelaktig måte (2004) og
 Nok et rap-band fra Oslo (2005).

På disse utgivelsene samarbeidet de med blant andre Nutsons, Clark F, Kakemonsteret og Definite.

Daffy forlot gruppa i 2003.

Diskografi

Album
DatoAlbumPlateselskap2001Sirkus URO 

EP
DatoAlbumPlateselskap1997UROkkelig (Demo)2000Snakker så du skjønner Ryhthm And Rhymes2001Uroelementer Ryhthm And Rhymes2003Frank Schwindel presenterer URO Schwindel Records2004Frank Schwindel svindler URO på en høyst schwindelaktig måte (4 spor) Schwindel Records2005Nok et rap-band fra Oslo (4 spor) Schwindel Records

 Referanser 

 Eksterne lenker 


Kategori:Norske hiphopgrupper